አፋርና ሶማሌ ክልሎች ለግብርና ኢንቨስትመንት ሰፋፊ መሬቶችን ለማዕከላዊ መንግሥት ሊያስረክቡ ነው
አፋርና ሶማሌ ክልሎች ለሰፋፊ እርሻዎች የሚውሉ መሬቶችን ለፌዴራል መንግሥት ሊያስረክቡ ነው፡፡ መንግሥት ከእነዚህ ክልሎች መሬት ለመረከብ ያቀደው ከአምስት ዓመት በፊት ቢሆንም፣ በአፋርና በሶማሌ ክልሎች መሬት የተያዘው በጎሳ መሪዎች በመሆኑ መረከብ አልቻለም፡፡የአፋር ክልል ለግብርና ልማት የሚሆን መሬት ከጎሳ መሪዎች በመረከብ ለአልሚዎች እንዲውል ማድረግ የሚያስችል አዋጅ፣ ደንብና መመርያ አዘጋጅቷል፡፡ ክልሉ በአሁኑ ወቅት መሬቱን በመለየት ላይ ሲሆን፣ በአዲሱ በጀት ዓመት ያዘጋጀውን የክልሎችን መሬት በውክልና እንዲያስተዳድር ኃላፊነት ለተሰጠው ግብርና ሚኒስቴር ያስረክባል ተብሏል፡፡በሶማሌ ክልልም እንዲሁ መሬት የተያዘው በጎሳ መሪዎች ቢሆንም፣ በክልሉ መንግሥት ለልማት የሚሆን መሬት መኖሩ ተረጋግጧል፡፡ከክልሎች መሬት እየተረከበ ለባለሀብቶች የሚያቀርበውን የግብርና ኢንቨስትመንት መሬት አስተዳደር ኤጀንሲ የሚመሩት አቶ አበራ ሙላት ለሪፖርተር እንደገለጹት፣ ኤጀንሲው በሚቀጥለው ዓመት ከሁለቱ ክልሎች መሬት መረከብ ይጀምራል፡፡ መሬቶቹን ወደ ልማት ለማስገባት ማነቆ የነበሩ ችግሮች በመፈታት ላይ መሆናቸውንም ተናግረዋል፡፡በእነዚህ ክልሎች በተለይም በአፋር ክልል የነበረው ችግር መንግሥት ያወጣው የመሬት ፖሊሲ ተግባራዊ ባለመሆኑ ነው፡፡ ሕገ መንግሥቱ መሬት የሕዝብና የመንግሥት ነው ቢልም፣ በአፋር ክልል አብዛኛው መሬት የተያዘው በጎሳ መሪዎች ነው፡፡ ይህ አሠራር መንግሥት ለአልሚዎች የሚያቀርበው መሬት እንዳይኖረው አድርጓል፡፡ የግል ባለሀብቶች ከጎሳ መሪዎች መሬት ተከራይተው ወደ ሥራ ሲገቡ፣ ባንኮች ብድር ስለማያቀርቡላቸው ከፍተኛ ችግር ሆኖ ቆይቷል፡፡በአሁኑ ወቅት ሁለቱ ክልሎች በተለይ ለሜካናይዝድ እርሻ የተመቹ ከመሆናቸውም በተጨማሪ አዋሽ፣ ገናሌ ዳዋና ዋቢ ሸበሌ ወንዞች ዓመቱን ሙሉ የሚፈሱባቸው በመሆኑ ጥጥ፣ ሸንኮራ አገዳና ሰሊጥ በስፋት ሊለማባቸው ይችላል፡፡አቶ አበራ እንደገለጹት፣ ከእነዚህ ክልሎችና ቀደም ሲል መሥሪያ ቤታቸው ከቤንሻንጉል ጉምዝ፣ ከጋምቤላና ከደቡብ ክልሎች የተረከባቸው መሬቶች በተለይ ከፍተኛ ጠቀሜታ ያላቸው ፕሮጀክቶችን ብቻ ለሚያቀርቡ ባለሀብቶች ይሰጣሉ፡፡ ከዚህ ውጪ ግን መሥሪያ ቤታቸው ትኩረት የሚያደርገው ከዚህ በፊት ሰፋፊ መሬት ተረክበው በሙሉ አቅማቸው ወደ ሥራ ያልገቡ ባለሀብቶችን በመደገፍ ወደ ልማት ማስገባት ነው፡፡መንግሥት 3.5 ሚሊዮን ሔክታር መሬት ከክልሎች ተረክቧል፡፡ ከዚህ ውስጥ 2.3 ሚሊዮን ሔክታር ለአገር ውስጥና ለውጭ ኩባንያዎች ተሰጥቷል፡፡ ይህንን መሬት የወሰዱ 86 አገር በቀልና የውጭ አገር ኩባንያዎች ናቸው፡፡ መሬት ከወሰዱ ኩባንያዎች መካከል የሳዑዲ ዓረቢያ፣ የቻይና፣ የቱርክና የህንድ ኩባንያዎች ይገኙበታል፡፡ ነገር ግን ለኢንቨስተሮቹ ከተሰጠው 2.3 ሚሊዮን ሔክታር መሬት ውስጥ ወደ ልማት የገባው 840 ሺሕ ሔክታር መሬት ብቻ ነው፡፡አቶ አበራ መሬቱን የማልማት ብቃት የሌላቸው ኩባንያዎች ላይ ዕርምጃ እንደሚወስድ የማልማት አቅም ያላቸው ኩባንያዎችን ዳግም በመደገፍ ወደ ልማት የማስገባት ዕቅድ ተነድፏል ብለዋል፡፡    